ઉનાળાના બપોરે આ છાયા પૂરી સંસારી થઈ જાય છે. ક્યારેક આવીને બેસતા શ્રમિકો સાથે વાતે વળગે છે તો ક્યારેક સામેના ઘેર ચાલતા એરકન્ડિશનરનાં વાચાળ નસકોરાંને અવગણવાનો ડોળ કરતી હોય છે. એકાદ નિવૃત્ત વૃદ્ધના અર્ધ-ઊંઘીલા ઝોકાથી ઝેરોક્ષાયેલું ઘર બની જાય છે. બાંકડાઓ આવી બપોરે બોલકણા બની જતા હોય છે. અને જો બપોરની શાંતિ પામીને બે ખિસકોલીઓ ઊંઘવાનો પ્રયત્ન કરતી હોય તો આવતી-જતી ગાડીઓનાં હોર્ન જાણે ચાંચ મારી મારીને આ છાયાને જગાડતા હોય છે.